Поради това Комисията заключи, че производителите на СПОП в Китай са продължили да се ползват от субсидии, подлежащи на изравняване, през разследвания период в рамките на прегледа.
 3.8. Развитие на вноса, ако мерките бъдат отменени
 (204)
 В допълнение към констатацията за съществуването на субсидиране през разследвания период в рамките на прегледа Комисията проучи вероятността от продължаване на субсидирания внос от разглежданата държава, ако мерките бъдат отменени. Бяха анализирани следните допълнителни елементи: производственият капацитет и свободният капацитет в Китай, достъпността на други пазари и привлекателността на пазара на Съюза.
 3.8.1. Производствен капацитет и свободен капацитет в КНР
 (205)
 Предвид липсата на съдействие производственият капацитет и свободният капацитет в КНР бяха установени въз основа на наличните факти и по-специално на предоставената от заявителя информация в съответствие с член 28 от основния регламент.
 (206)
 Производственият капацитет в КНР значително е надвишавал настоящите обеми на производство. Според CISA производственият капацитет за стомана с цветно покритие е възлизал на 40 милиона тона през 2013 г. (79). При обеми на производството от 7,5 милиона тона използването на капацитета е достигнало едва около 20 %. Ако мерките бъдат отменени, китайските производители разполагат с достатъчен свободен капацитет, оценен на 32,5 милиона тона, за да навлязат масирано на пазара на Съюза със субсидирани СПОП, чието потребление възлиза на 4,5 милиона тона.
 (207)
 Въз основа на гореизложеното Комисията заключи, че китайските производители износители разполагат със значителен свободен капацитет, който биха могли да използват за производството на СПОП за износ към пазара на Съюза, ако мерките бъдат отменени.
 3.8.2. Достъпност на други пазари
 (208)
 Мерки за търговска защита срещу износа на СПОП от Китай се прилагат в Индия, Малайзия, Пакистан, Турция и Виетнам. Поради това Комисията заключи, че ако сега действащите мерки бъдат отменени, съществува вероятност китайските производители износители да пренасочат износа си към Съюза.
 3.8.3. Привлекателност на пазара на Съюза
 (209)
 През разследвания период в рамките на прегледа продажната цена на промишлените предприятия в Съюза е била с 194—338 евро на тон СПОП (или с 28—59 %) по-висока от китайската експортна цена на база CIF към петте основни експортни пазари. Тя също е била с 211—226 евро на тон СПОП (или 31—33 %) по-висока от средната китайска експортна цена на база CIF към всички трети държави (с изключение на Съюза). Китайският износ към петте най-важни експортни пазари е възлизал на 48 % от потреблението на Съюза през разследвания период в рамките на прегледа.
 (210)
 Следователно, ако мерките бъдат отменени, е вероятно китайските производители износители да пренасочат износа на значителни количества СПОП от трети държави към пазара на Съюза.
 3.9. Заключение относно вероятността от продължаване на субсидирането
 (211)
 Въз основа на наличните факти Комисията стигна до заключението, че има достатъчно доказателства, че субсидирането на отрасъла за производство на СПОП в КНР е продължило през разследвания период в рамките на прегледа и е вероятно да продължи и в бъдеще.
 (212)
 Субсидирането на отрасъла за производство на СПОП позволява на китайските производители да запазят производствения си капацитет на равнище, далеч надхвърлящо вътрешното търсене, въпреки свиването на пазарите в Китай и в световен мащаб.
